REPUBLIKA SRBIJA

NARODNA SKUPŠTINA

Odbor za ustavna pitanja

i zakonodavstvo

04 Broj: 06-2/426-21

25. oktobar 2021. godine

B e o g r a d

Z A P I S N I K

66. SEDNICE ODBORA ZA USTAVNA PITANjA I ZAKONODAVSTVO

NARODNE SKUPŠTINE, ODRŽANE 22. OKTOBRA 2021. GODINE

 Sednica je počela u 13.15 časova.

 Sednicom je predsedavala Jelena Žarić Kovačević, predsednik Odbora.

 Sednici su prisustvovali članovi Odbora: Nevena Veinović, Ilija Matejić, Luka Kebara, Uglješa Mrdić, Violeta Ocokoljić, Olja Petrović i Željko Tomić.

Sednici Odbora prisustvovali su zamenici članova Odbora: Vesna Nedović, zamenik Vuka Mirčetića, Adam Šukalo, zamenik Milenka Jovanova, Dejan Kesar, zamenik Đorđa Todorovića i Borisav Kovačević, zamenik Đura Perića.

 Sednici nisu prisustvovali članovi Odbora: Balint Pastor, Dubravka Kralj, Toma Fila, Marija Jevđić i Jovan Palalić, niti njihovi zamenici.

 Sednici su prisustvovali i narodni poslanici Miloš Terzić i Zoran Tomić.

 Na poziv predsednika Odbora, sednici su prisustvovali: Ivica Dačić, predsednik Narodne skupštine, Branko Marinković, zamenik generalnog sekretara Narodne skupštine, Gradimir Nenadović, zamenik direktora Republičkog sekretarijata za zakonodavstvo, Vladan Petrov, sudija Ustavnog suda i član Venecijanske komisije ispred Republike Srbije i Vladimir Vinš, viši savetnik u Ministarstvu pravde.

 Na poziv predsednika Odbora, sednici su prisustvovali i: Elvira Kovač, predsednik Odbora za evropske integracije, Muamer Bačevac, predsednik Odbora za ljudska i manjinska prava i ravnopravnost polova, Aleksandar Marković, predsednik Odbora za odbranu i unutrašnje poslove, Veroljub Arsić, predsednik Odbora za privredu, regionalni razvoj, trgovinu, turizam i energetiku i Žarko Obradović predsednik Odbora za spoljne poslove.

 Na poziv predsednika Odbora, sednici su prisustvovali i: Jovica Todorović, predstavnik političke stranke „Narodna stranka“, Srđan Sandić, predstavnik političke organizacije „Demokrate Srbije“, Aleksandar Šešelj, predstavnik političke stranke „Srpska radikalna stranka“, Saša Radulović i Vojin Biljić, predstavnici pokreta „Dosta je bilo“, Rade Veljanovski, predstavnik političke organizacije „Građanski demokratski forum“ i Miroljub Albijanić, predstavnik stranke „Zdrava Srbija“.

Na predlog predsednika, Odbor je jednoglasno (12 glasova za) usvojio sledeći

**D n e v n i r e d:**

 1. Rasprava o promenama Ustava Republike Srbije u oblasti pravosuđa, uz učešće predstavnika vanparlamentarne opozicije.

**Prva tačka dnevnog reda:** . Rasprava o promenama Ustava Republike Srbije u oblasti pravosuđa, uz učešće predstavnika vanparlamentarne opozicije

 Predsednik Odbora podsetila je prisutne o proceduri koju je Odbor za ustavna pitanja i zakonodavstvo sproveo povodom promena Ustava Republike Srbije u oblasti pravosuđa. Navela je da je Odbor organizovao 11 javnih slušanja na temu: „Promene Ustava Republike Srbije u oblasti pravosuđa“, radi prikupljanja informacija, mišljenja i stavova o promenama Ustava različitih relevantnih institucija, udruženja i stručnjaka iz ove oblasti. Dodala je da su na ovim skupovima učestvovali predstavnici pravosuđa, strukovnih udruženja, nezavisnih državnih organa, stručne javnosti i advokatskih komora Srbije, predstavnici civilnog društva, ambasada EU, Velike Britanije, SAD i Kanade, kao i predstavnici međunarodnih organizacija, delegacija Evropske unije u Srbiji, Misije OEBS u Srbiji i Kancelarije Saveta Evrope u Beogradu. Podsetila je i na to da je Odbor doneo Odluku o formiranju Radne grupe sa zadatkom da izradi Akt o promeni Ustava Republike Srbije, kao i da je polazna osnova za rad Radne grupe bio nacrt ustavnih amandmana u oblasti pravosuđa iz oktobra 2018. godine (usklađen sa preporukama Venecijanske komisije i unapređen komentarima stručne javnosti), te da je Radna grupa radila i na Nacrtu zakona za sprovođenje amandmana od I. do XXXII. na Ustav Republike Srbije.

 Na sednici Odbora, prisutnima se obratio i predsednik Narodne skupštine Ivica Dačić koji je istakao važnost i kompleksnost ovog zadatka, u kojem Narodna skupština, a posebno Odbor za ustavna pitanja i zakonodavstvo imaju ključnu ulogu i istakao je da je ovaj postupak promene Ustava do sada vođen po najvišim demokratskim standardima i uz puno poštovanje odredbi za promenu Ustava. Konstatovao je da postupak ide dobrom dinamikom i da postoji mnogo razloga da isti bude okončan u mandatu ovog saziva Narodne skupštine, što je i jedan od zahteva kada je reč o njegovoj promeni. On je prisutne informisao da je Venecijanska komisija 15. oktobra dala pozitivno mišljenje na nacrt ustavnih amandmana, što je bio važan korak za nastavak procedure.

 Članovima Odbora i predstavnicima vanparlamentarne opozicije obratio se Vladimir Vinš predstavnik Ministarstva pravde. On je naveo da su predložene promene Ustava predviđene kao aktivnost u Akcionom planu za pregovaračko poglavlje 23, koji je Vlada Republike Srbije usvojila 27. aprila 2016. godine i koji je revidiran 10. jula 2020. godine, te da predstavljaju najznačajniju reformu u oblasti vladavine prava, koja je osnovna vrednost svakog demokratskog društva i jedan od prioriteta politike Evropske unije. Naglasio je da Republika Srbija posvećuje veliku pažnju ispunjavanju obaveza iz Akcionog plana za pregovaračko poglavlje 23, da se promene Ustava sprovode u cilju unapređenja kvaliteta pravde, kao i nezavisnosti, nepristrasnosti, stručnosti, odgovornosti i efikasnosti pravosuđa, te da ukoliko do ustavnih promena dođe, to će značiti jačanje vladavine prava i napredak Srbije u jednoj važnoj oblasti, a samim tim i bolje ocene u procesu pregovora za članstvo u Evropskoj uniji. U svom obraćanju naveo je da je promena Ustava uslov za ispunjavanje značajnog broja preporuka Grupe država protiv korupcije (GREKO), a biće isključeno i učešće politike u izboru sudija, predsednika sudova, javnih tužilaca i zamenika javnih tužilaca, što će omogućiti veću nezavisnost sudija i veću samostalnost tužilaca.

 U nastavku sednice, predsednik Odbora je rekla da konačan tekst ustavnih promena još nije usvojen i pozvala sve prisutne da daju svoje konkretne predloge.

 Tokom rasprave o promeni Ustava, učešće su uzeli predstavnici vanparlamentarne opozicije: Aleksandar Šešelj, predstavnik političke stranke „Srpska radikalna stranka“, Saša Radulović i Vojin Biljić, predstavnici pokreta „Dosta je bilo“, Jovica Todorović, predstavnik političke stranke „Narodna stranka“ i Miroljub Albijanić, predstavnik stranke „Zdrava Srbija“.

 Sednica je završena u 16,15 časova.

 Sastavni deo zapisnika čine stenografske beleške.

 SEKRETAR PREDSEDNIK

dr Radoje Cerović Jelena Žarić Kovačević